LT Europos Sąjungos oficialusis leidinys C 291/7

Pranešimas apie antidempingo tyrimo dėl importuojamų Taivano kilmės plokščių šaltai valcuotų nerūdijančiojo plieno produktų atnaujinimą

(2016/C 291/07)

Europos Komisija (toliau – Komisija) pagal 2009 m. lapkričio 30 d. Tarybos reglamento (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas) 12 straipsnį gavo prašymą ištirti, ar antidempingo priemonės, taikomos importuojamiems Taivano kilmės plokštiems šaltai valcuotiems nerūdijančiojo plieno produktams, turėjo įtakos eksporto kainoms, perpardavimo kainoms ar tolesnio pardavimo Sąjungoje kainoms.

1. Prašymas atlikti pakartotinį absorbcijos tyrimą

2016 m. birželio 28 d. prašymą gamintojų, kurie pagamina daugiau nei 25 % visų plokščių šaltai valcuotų nerūdijančiojo plieno produktų Sąjungoje, vardu pateikė Europos plieno asociacija „Eurofer“ (toliau – pareiškėjas).

2. Tiriamasis produktas

Tiriamasis produktas – Taivano kilmės plokšti valcavimo produktai iš nerūdijančiojo plieno, po šaltojo valcavimo toliau neapdoroti, kurių KN kodai šiuo metu yra 7219 31 00, 7219 32 10, 7219 32 90, 7219 33 10, 7219 33 90, 7219 34 10, 7219 34 90, 7219 35 10, 7219 35 90, 7220 20 21, 7220 20 29, 7220 20 41, 7220 20 49, 7220 20 81 ir 7220 20 89 (toliau – tiriamasis produktas).

3. Galiojančios priemonės

Šiuo metu galiojančios priemonės – galutinis antidempingo muitas, nustatytas 2015 m. rugpjūčio 26 d. Komisijos įgyvendinimo reglamentu (ES) 2015/1429, kuriuo importuojamiems Kinijos Liaudies Respublikos ir Taivano kilmės plokštiems šaltai valcuotiems nerūdijančiojo plieno produktams nustatomas galutinis antidempingo muitas (2).

4. Pakartotinio absorbcinio tyrimo pagrindas

Pareiškėjas pateikė pakankamai įrodymų, kad po pradinio tiriamojo laikotarpio ir prieš nustatant ar nustačius antidempingo muitus importuojamam tiriamajam produktui, eksporto kainos sumažėjo. Dėl to susilpnėjo numatytas galiojančių priemonių taisomasis poveikis. Iš prašyme pateiktų įrodymų matyti, kad kainų sumažėjimo negalima paaiškinti žaliavų kainų, energijos sąnaudų, darbo sąnaudų, muito normų ar valiutos keitimo kurso pokyčiais.

Be to, pareiškėjas pateikė įrodymų, kad tiriamasis produktas ir toliau buvo importuojamas į Sąjungą dideliais kiekiais.

5. Procedūra

Informavusi valstybes nares ir Taivaną bei nustačiusi, kad Sąjungos pramonė pateikė prašymą ar kad toks prašymas buvo pateiktas jos vardu ir kad yra pakankamai absorbcijos įrodymų, Komisija inicijuoja tyrimą pagal pagrindinio reglamento 12 straipsnį.

5.1. Pakartotinis eksportuotojų ir eksportuojančių gamintojų tyrimas

5.1.1. Pakartotinai tirtinų Taivano eksportuotojų ir eksportuojančių gamintojų atrankos procedūra

a) Atranka

Atsižvelgdama į galimą didelį šiame tyrime dalyvaujančių Taivano (toliau – nagrinėjamoji šalis) eksportuotojų ir eksportuojančių gamintojų skaičių ir siekdama baigti pakartotinį absorbcinį tyrimą per teisės aktuose nustatytą laikotarpį, Komisija gali sumažinti pakartotinai tirtinų eksportuotojų ir eksportuojančių gamintojų skaičių iki pagrįsto skaičiaus, atrinkdama tik kai kuriuos iš jų (šis procesas dar vadinamas atranka). Atranka bus vykdoma pagal pagrindinio reglamento 17 straipsnį.

Kad Komisija galėtų nuspręsti, ar atranka yra būtina (o jei būtina – kad galėtų atrinkti bendroves), visi eksportuotojai ir eksportuojantys gamintojai arba jų vardu veikiantys atstovai prašomi Komisijai pranešti apie save. Šios šalys tai turi padaryti per 15 dienų nuo šio pranešimo paskelbimo Europos Sąjungos oficialiajame leidinyje dienos, jei nenurodyta kitaip, ir Komisijai pateikti šio pranešimo I priede nurodytą informaciją apie savo bendrovę (-es). Per tą patį laikotarpį šios šalys turi informuoti Komisiją apie tai, ar prašo peržiūrėti normaliąją vertę pagal pagrindinio reglamento 12 straipsnio 5 dalį. Kai per pakartotinį absorbcinį tyrimą reikia pakartotinai patikrinti normaliąsias vertes, gali būti reikalaujama iki pakartotinio tyrimo pabaigos registruoti importą pagal pagrindinio reglamento 14 straipsnio 5 dalį.

Kad gautų informaciją, kurią mano esant reikalingą eksportuotojų ir eksportuojančių gamintojų atrankai, Komisija taip pat kreipsis į nagrinėjamosios šalies valdžios institucijas ir gali kreiptis į visas žinomas eksportuotojų ir eksportuojančių gamintojų asociacijas.

Visos suinteresuotosios šalys, norinčios pateikti bet kokios kitos atrankai svarbios informacijos, išskyrus nurodytą prašomą informaciją, privalo tai padaryti per 21 dieną nuo šio pranešimo paskelbimo Europos Sąjungos oficialiajame leidinyje dienos, jei nenurodyta kitaip.

Jei atranka būtina, eksportuotojai ir eksportuojantys gamintojai gali būti atrenkami remiantis didžiausia tipiška eksporto į Sąjungą apimtimi, kurią galima pagrįstai išnagrinėti per turimą laiką, atsižvelgiant į pradiniame tyrime atrinktas bendroves ir individualų nagrinėjimą. Komisija visiems žinomiems eksportuotojams ir eksportuojantiems gamintojams, nagrinėjamosios šalies valdžios institucijoms bei eksportuotojų ir eksportuojančių gamintojų asociacijoms praneš (jei reikia, per nagrinėjamosios šalies valdžios institucijas) apie atrinktas bendroves.

Kad gautų informaciją, kurią mano esant reikalingą pakartotiniam tyrimui, Komisija atrinktiems eksportuotojams ir eksportuojantiems gamintojams, visoms žinomoms eksportuotojų ir eksportuojančių gamintojų asociacijoms ir nagrinėjamosios šalies valdžios institucijoms nusiųs klausimynus.

Visi atrinkti eksportuotojai ir eksportuojantys gamintojai užpildytus klausimynus turės pateikti per 37 dienas nuo pranešimo apie atranką dienos, jei nenurodyta kitaip. Šalys, kurios pateikė prašymą peržiūrėti normaliąją vertę ir buvo atrinktos, turės per tą patį laikotarpį pateikti išsamią informaciją apie normaliąsias vertes, tinkamai pagrįstą įrodymais.

Nedarant poveikio galimybei taikyti pagrindinio reglamento 18 straipsnį, bendrovės, kurios sutiko, kad gali būti atrenkamos, bet nebuvo atrinktos, laikomos bendradarbiaujančiomis bendrovėmis (toliau – neatrinkti bendradarbiaujantys eksportuojantys gamintojai).

5.2. Nesusijusių importuotojų tyrimas (3)

Šiame pakartotiniame tyrime kviečiami dalyvauti tiriamąjį produktą iš nagrinėjamosios šalies į Sąjungą importuojantys nesusiję importuotojai.

Atsižvelgdama į tai, kad gali būti daug su šiuo tyrimu susijusių nesusijusių importuotojų, ir siekdama baigti pakartotinį tyrimą per teisės aktuose nustatytą terminą, Komisija gali sumažinti pakartotinai tirtinų nesusijusių importuotojų skaičių iki pagrįsto skaičiaus, atrinkdama tik kai kuriuos iš jų (šis procesas dar vadinamas atranka). Atranka bus vykdoma pagal pagrindinio reglamento 17 straipsnį.

Kad Komisija galėtų nuspręsti, ar atranka yra būtina (o jei būtina – kad galėtų atrinkti bendroves), visi nesusiję importuotojai arba jų vardu veikiantys atstovai prašomi Komisijai pranešti apie save. Šios šalys privalo tai padaryti per 15 dienų nuo šio pranešimo paskelbimo Europos Sąjungos oficialiajame leidinyje dienos, jei nenurodyta kitaip, ir Komisijai pateikti šio pranešimo II priede nurodytą informaciją apie savo bendrovę (-es).

Kad gautų informaciją, kurią mano esant reikalingą nesusijusių importuotojų atrankai, Komisija taip pat gali kreiptis į visas žinomas importuotojų asociacijas.

Visos suinteresuotosios šalys, norinčios pateikti bet kokios kitos atrankai svarbios informacijos, išskyrus nurodytą prašomą informaciją, privalo tai padaryti per 21 dieną nuo šio pranešimo paskelbimo Europos Sąjungos oficialiajame leidinyje dienos, jei nenurodyta kitaip.

Jei atranka būtina, importuotojai gali būti atrenkami remiantis didžiausia tipiška tiriamojo produkto pardavimo Sąjungoje apimtimi, kurią galima pagrįstai pakartotinai ištirti per turimą laiką. Komisija visiems žinomiems nesusijusiems importuotojams ir importuotojų asociacijoms praneš apie atrinktas bendroves.

Kad gautų informaciją, kurią mano esant reikalingą pakartotiniam tyrimui, Komisija atrinktiems nesusijusiems importuotojams ir visoms žinomoms importuotojų asociacijoms nusiųs klausimynus. Šios šalys užpildytą klausimyną privalo pateikti per 37 dienas nuo pranešimo apie atranką dienos, jei nenurodyta kitaip.

5.3. Kita rašytinė informacija

Atsižvelgiant į šio pranešimo nuostatas, visos suinteresuotosios šalys raginamos reikšti savo nuomonę, teikti informaciją ir patvirtinamuosius dokumentus. Jei nenurodyta kitaip, šią informaciją ir patvirtinamuosius dokumentus Komisija turi gauti per 37 dienas nuo šio pranešimo paskelbimo Europos Sąjungos oficialiajame leidinyje dienos.

5.4. Galimybė būti išklausytiems Komisijos tyrimo tarnybų

Visos suinteresuotosios šalys gali prašyti būti išklausytos Komisijos tyrimo tarnybų. Visi prašymai išklausyti turėtų būti pateikiami raštu, o juose nurodomos prašymo priežastys. Prašymus išklausyti dėl klausimų, susijusių su pradiniu tyrimo etapu, privaloma pateikti per 15 dienų nuo šio pranešimo paskelbimo Europos Sąjungos oficialiajame leidinyje dienos. Vėliau prašymai išklausyti teikiami laikantis konkrečių terminų, kuriuos Komisija nustato savo raštuose šalims.

5.5. Rašytinės informacijos teikimo, užpildytų klausimynų siuntimo ir susirašinėjimo tvarka

Atliekant prekybos apsaugos tyrimus Komisijai pateikta informacija neturi būti saugoma autorių teisių. Prieš pateikdamos Komisijai informaciją ir (arba) duomenis, kurių autorių teisės priklauso trečiajai šaliai, suinteresuotosios šalys turi paprašyti autorių teisių subjekto specialaus leidimo, kuriuo būtų aiškiai leidžiama: a) Komisijai naudoti informaciją ir duomenis atliekant šį prekybos apsaugos tyrimą ir b) taip pateikti informaciją ir (arba) duomenis šio pakartotinio tyrimo suinteresuotosioms šalims, kad jos galėtų pasinaudoti savo teisėmis į gynybą.

Visa laikyti konfidencialia prašoma rašytinė informacija, įskaitant šiame pranešime prašomą informaciją, užpildytus klausimynus ir suinteresuotųjų šalių susirašinėjimą, ženklinama „riboto naudojimo“ (4) grifu.

Suinteresuotosios šalys, teikiančios „riboto naudojimo“ informaciją, pagal pagrindinio reglamento 19 straipsnio 2 dalį privalo kartu pateikti nekonfidencialią tokios informacijos santrauką, paženklintą grifu „suinteresuotosioms šalims susipažinti“. Santrauka turėtų būti pakankamai išsami, kad būtų galima tinkamai suprasti konfidencialios informacijos esmę. Jei konfidencialią informaciją teikianti suinteresuotoji šalis nepateikia reikiamos formos ir kokybės nekonfidencialios tokios informacijos santraukos, į tokią informaciją gali būti neatsižvelgta.

Visą informaciją ir prašymus, įskaitant nuskenuotus įgaliojimus ir sertifikatus, suinteresuotosios šalys raginamos pateikti e. paštu, o ilgus atsakymus įteikti asmeniškai arba registruotu paštu pastoviosios atminties kompaktiniame diske (CD-ROM) arba universaliajame diske (DVD). Naudodamos e. paštą suinteresuotosios šalys sutinka su elektroninio informacijos teikimo taisyklėmis, kurios pateiktos „Susirašinėjimo su Europos Komisija nagrinėjant prekybos apsaugos bylas gairėse“, paskelbtose Prekybos generalinio direktorato svetainėje http://trade.ec.europa.eu/doclib/docs/2011/june/tradoc_148003.pdf. Suinteresuotosios šalys turi nurodyti savo pavadinimą, adresą, telefono numerį ir veikiančio e. pašto adresą, be to, jos turėtų užtikrinti, jog nurodytas e. paštas yra veikiantis, oficialus kiekvieną dieną tikrinamas darbo e. paštas. Kai bus pateikti kontaktiniai duomenys, Komisija susisieks su suinteresuotosiomis šalimis tik e. paštu, nebent šios aiškiai nurodys pageidaujančios visus dokumentus iš Komisijos gauti kitomis ryšio priemonėmis arba nebent siųstinus dokumentus dėl jų pobūdžio tenka siųsti registruotu paštu. Išsamesnių taisyklių ir informacijos dėl susirašinėjimo su Komisija, įskaitant principus, taikomus e. paštu pateikiamai informacijai, suinteresuotosios šalys gali rasti minėtose susirašinėjimo su suinteresuotosiomis šalimis gairėse.

Komisijos adresas susirašinėjimui:

European Commission Directorate-General for Trade Directorate H Office: CHAR 04/039 1049 Brussels BELGIQUE/BELGIË E. paštas: TRADE-SSCR-TW-ABSORPTION@ec.europa.eu

6. Nebendradarbiavimas

Tais atvejais, kai suinteresuotoji šalis atsisako leisti susipažinti su būtina informacija, jos nepateikia per nustatytą terminą arba akivaizdžiai trukdo pakartotiniam tyrimui, pagal pagrindinio reglamento 18 straipsnį išvados (teigiamos arba neigiamos) gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, į ją gali būti neatsižvelgiama ir remiamasi turimais faktais.

Jei suinteresuotoji šalis nebendradarbiauja arba bendradarbiauja tik iš dalies ir todėl išvados grindžiamos turimais faktais pagal pagrindinio reglamento 18 straipsnį, rezultatas gali būti mažiau palankus suinteresuotajai šaliai nei bendradarbiavimo atveju.

Atsakymo nepateikimas kompiuterine forma nelaikomas nebendradarbiavimu, jeigu suinteresuotoji šalis įrodo, kad atsakymo pateikimas reikalaujamu būdu sudarytų pernelyg didelių sunkumų ar nepagrįstų papildomų išlaidų. Suinteresuotoji šalis turėtų nedelsdama kreiptis į Komisiją.

7. Bylas nagrinėjantis pareigūnas

Suinteresuotosios šalys gali prašyti, kad nagrinėjant bylą dalyvautų prekybos bylas nagrinėjantis pareigūnas. Bylas nagrinėjantis pareigūnas atlieka suinteresuotųjų šalių ir Komisijos tyrimo tarnybų tarpininko funkciją. Bylas nagrinėjantis pareigūnas tikrina prašymus susipažinti su byla, ginčus dėl dokumentų konfidencialumo, prašymus pratęsti terminą ir trečiųjų šalių prašymus būti išklausytoms. Bylas nagrinėjantis pareigūnas gali surengti atskiros suinteresuotosios šalies klausymą ir veikti kaip tarpininkas, kad būtų visapusiškai užtikrintos suinteresuotųjų šalių teisės į gynybą.

Prašymai išklausyti dalyvaujant bylas nagrinėjančiam pareigūnui turėtų būti teikiami raštu, o juose nurodomos prašymo priežastys. Prašymus išklausyti dėl klausimų, susijusių su pradiniu pakartotinio tyrimo etapu, privaloma pateikti per 15 dienų nuo šio pranešimo paskelbimo Europos Sąjungos oficialiajame leidinyje dienos. Vėliau prašymai išklausyti turi būti teikiami laikantis konkrečių terminų, kuriuos Komisija nustato savo raštuose šalims.

Bylas nagrinėjantis pareigūnas taip pat suteiks galimybę klausyme dalyvauti šalims, kurios galėtų pareikšti skirtingą požiūrį ir pateiktų paneigiančių argumentų dėl klausimų, susijusių su, be kita ko, dempingu ir žala.

Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos GD svetainėje http://ec.europa.eu/trade/trade-policy-and-you/contacts/hearing-officer/

8. Pakartotinio tyrimo tvarkaraštis

Pagal pagrindinio reglamento 12 straipsnį pakartotinis tyrimas bus baigtas per 9 mėnesius po šio pranešimo paskelbimo Europos Sąjungos oficialiajame leidinyje dienos.

9. Asmens duomenų tvarkymas

Visi per šį pakartotinį tyrimą surinkti asmens duomenys bus naudojami laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (5).

(1) OL L 343, 2009 12 22, p. 51, pakeistas 2016 m. birželio 8 d. Europos Parlamento ir Tarybos reglamentu (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016 6 30, p. 21).

(2) OL L 224, 2015 8 27, p. 10.

(3) Atrinkti galima tik su eksportuojančiais gamintojais nesusijusius importuotojus. Su eksportuojančiais gamintojais susiję importuotojai turi užpildyti šiems eksportuojantiems gamintojams skirto klausimyno I priedą. Pagal 2015 m. lapkričio 24 d. Komisijos įgyvendinimo reglamento (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės, 127 straipsnį du asmenys laikomi susijusiais tik tuomet, jei: a) jie yra vienas kito įmonių vadovai arba direktoriai; b) jie yra juridiškai pripažinti verslo partneriai; c) jie yra darbdavys ir darbuotojas; d) trečiasis asmuo yra tiesioginis arba netiesioginis abiejų šių asmenų 5 % įstatinio kapitalo arba akcijų su balso teise savininkas, valdytojas arba turėtojas; e) vienas iš jų tiesiogiai arba netiesiogiai valdo kitą; f) juos abu tiesiogiai arba netiesiogiai kontroliuoja trečiasis asmuo; g) abu šie asmenys tiesiogiai arba netiesiogiai valdo trečiąjį asmenį; arba h) jie yra vienos šeimos nariai (OL L 343, 2015 12 29, p. 558). Asmenys laikomi vienos šeimos nariais tik tuo atveju, jeigu jie yra susiję šiais giminystės ryšiais: i) vyras ir žmona, ii) tėvai ir vaikai, iii) brolis ir sesuo (tikri ar turintys tik vieną bendrą tėvą ar motiną), iv) seneliai ir anūkai, v) dėdė arba teta ir sūnėnas arba dukterėčia, vi) uošvis arba uošvė ir žentas arba marti, vii) svainis ir svainė. Pagal Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, 5 straipsnio 4 dalį asmuo – fizinis asmuo, juridinis asmuo ir bet kuris asmenų susivienijimas, kuris nėra juridinis asmuo, tačiau pagal Sąjungos arba nacionalinę teisę pripažįstamas galinčiu atlikti teisinius veiksmus (OL L 269, 2013 10 10, p. 1).

(4) Pagal pagrindinio reglamento 19 straipsnį ir PPO susitarimo dėl GATT 1994 VI straipsnio įgyvendinimo (Antidempingo susitarimas) 6 straipsnį riboto naudojimo dokumentas yra konfidencialus dokumentas. Toks dokumentas taip pat saugomas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį.

(5) OL L 8, 2001 1 12, p. 1.

I PRIEDAS Tekstas paveikslėlio ☐ Riboto naudojimo (1) ☐ Suinteresuotosioms šalims susipažinti (pažymėti tinkamą langelį) PAKARTOTINIS ABSORBCINIS TYRIMAS DĖL IMPORTUOJAMŲ TAIVANO KILMĖS PLOKŠČIŲ ŠALTAI VALCUOTŲ NERŪDIJANČIOJO PLIENO PRODUKTŲ TAIVANO EKSPORTUOTOJŲ IR EKSPORTUOJANČIŲ GAMINTOJŲ ATRANKAI TEIKTINA INFORMACIJA Šios formos paskirtis – padėti Taivano eksportuotojams ir eksportuojantiems gamintojams (2) pateikti pranešimo apie inicijavimą 5.1 skirsnyje nurodytai atrankai svarbią informaciją. Formos „riboto naudojimo“ versija ir versija „suinteresuotosioms šalims susipažinti“ turėtų būti grąžintos Komisijai, kaip nustatyta pranešime apie inicijavimą. 1. BENDROVĖS PAVADINIMAS IR KONTAKTINIAI DUOMENYS Pateikite šiuos savo bendrovės duomenis: Bendrovės pavadinimas Adresas Asmuo ryšiams E. paštas Telefonas Faksas 2. APYVARTA IR PARDAVIMO APIMTIS Nurodykite plokščių šaltai valcuotų nerūdijančiojo plieno produktų, kaip apibrėžta pranešime apie inicijavimą, pardavimo (eksportui į Sąjungą (3) bendrai ir į kiekvieną iš 28 valstybių narių atskirai, vidaus rinkoje ir eksportui į Sąjungai nepriklausančias šalis bendrai ir atskirai) apyvartą per pradinį tiriamąjį laikotarpį (2013 m. sausio 1 d.–2013 m. gruodžio 31 d.) ir per pakartotinio absorbcinio tyrimo laikotarpį (2015 m. liepos 1 d.–2016 m. birželio 30 d.) valiuta, kuria tvarkoma bendrovės buhalterinė apskaita, ir atitinkamą svorį arba kiekį. Nurodykite naudojamą svorio arba kiekio matavimo vienetą ir valiutą. Pradinis tiriamasis laikotarpis Pakartotinio absorbcinio tyrimo laikotarpis Tonos Vertė valiuta, kuria tvarkoma buhalterinė apskaita [Nurodykite naudojamą valiutą] Tonos Vertė valiuta, kuria tvarkoma buhalterinė apskaita [Nurodykite naudojamą valiutą] Gamybos apimtis Tiriamojo produkto, kurį pagamino jūsų bendrovė, tiesioginis pardavimas eksportui į Sąjungą (1) bendrai ir į kiekvieną iš 28 valstybių narių atskirai (1) Šis dokumentas skirtas tik vidaus naudojimui. Toks dokumentas saugomas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį. Tai yra konfidencialus dokumentas pagal 2016 m. birželio 8 d. Europos Parlamento ir Tarybos reglamento (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016 6 30, p. 21) 19 straipsnį ir PPO susitarimo dėl GATT 1994 VI straipsnio įgyvendinimo (Antidempingo susitarimo) 6 straipsnį. (2) Eksportuotojas – prekiautojas arba paslaugų centras, eksportuojantis iš gamintojo įsigytą tiriamąjį produktą; eksportuojantis gamintojas – tiriamojo produkto gamintojas, turintis bent šalto valcavimo įrangą ir eksportuojantis tiesiogiai arba parduodantis šį produktą eksportui prekiautojui arba paslaugų centrui. (3) 28 Europos Sąjungos valstybės narės: Airija, Austrija, Belgija, Bulgarija, Čekija, Danija, Estija, Graikija, Ispanija, Italija, Jungtinė Karalystė, Kipras, Kroatija, Latvija, Lenkija, Lietuva, Liuksemburgas, Malta, Nyderlandai, Portugalija, Prancūzija, Rumunija, Slovakija, Slovėnija, Suomija, Švedija, Vengrija ir Vokietija. Tekstas paveikslėlio Pradinis tiriamasis laikotarpis Pakartotinio absorbcinio tyrimo laikotarpis Tonos Vertė valiuta, kuria tvarkoma buhalterinė apskaita [Nurodykite naudojamą valiutą] Tonos Vertė valiuta, kuria tvarkoma buhalterinė apskaita [Nurodykite naudojamą valiutą] Tiriamojo produkto, kuris įsigytas iš trečiosios šalies, tiesioginis pardavimas eksportui į Sąjungą (1) bendrai ir į kiekvieną iš 28 valstybių narių atskirai Tiriamojo produkto, kurį pagamino jūsų bendrovė ir kuris skirtas vidaus vartojimui, pardavimas Taivano rinkoje Tiriamojo produkto, kuris įsigytas iš trečiosios šalies ir skirtas vidaus vartojimui, pardavimas Taivano rinkoje Tiriamojo produkto, kuris įsigytas iš trečiosios šalies ir skirtas eksportui į Sąjungą, pardavimas Taivano rinkoje Tiriamojo produkto, kurį pagamino jūsų bendrovė ir kuris skirtas eksportui į Sąjungą, pardavimas Taivano rinkoje Tiriamojo produkto, kurį pagamino jūsų bendrovė ir kuris skirtas eksportui į Sąjungai nepriklausančias šalis, pardavimas Taivano rinkoje Tiriamojo produkto, kuris įsigytas iš trečiosios šalies ir kuris skirtas eksportui į Sąjungai nepriklausančias šalis, pardavimas Taivano rinkoje Tiriamojo produkto, kurį pagamino jūsų bendrovė, tiesioginis pardavimas eksportui į Sąjungai nepriklausančias šalis (atskirai ir bendrai) (1) Eksportuotojo arba eksportuojančio gamintojo ar jo susijusių šalių tiesioginis pardavimas eksportui į Sąjungą, kai gali būti aiškiai patvirtinta dokumentais, kad tiriamasis produktas eksportuotas į Sąjungą. 3. JŪSŲ BENDROVĖS IR SUSIJUSIŲ BENDROVIŲ VEIKLA (1) Tiksliai aprašykite bendrovės ir visų susijusių bendrovių (išvardykite jas ir nurodykite ryšį su jūsų bendrove), dalyvaujančių gaminant ir (arba) parduodant (eksportui ir (arba) vidaus rinkai) tiriamąjį produktą, veiklą. Prie tokios veiklos gali būti priskiriama (tačiau tuo neapsiribojama) tiriamojo produkto pirkimas ar jo gamyba pagal subrangos sutartis arba tiriamojo produkto perdirbimas ar prekyba juo. Bendrovės pavadinimas ir vieta Veikla Ryšys (1) Pagal 2015 m. lapkričio 24 d. Komisijos įgyvendinimo reglamento (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės, 127 straipsnį du asmenys laikomi susijusiais tik tuomet, jei: a) jie yra vienas kito įmonių vadovai arba direktoriai; b) jie yra juridiškai pripažinti verslo partneriai; c) jie yra darbdavys ir darbuotojas; d) trečiasis asmuo yra tiesioginis arba netiesioginis abiejų šių asmenų 5 % įstatinio kapitalo arba akcijų su balso teise savininkas, valdytojas arba turėtojas; e) vienas iš jų tiesiogiai arba netiesiogiai valdo kitą; f) juos abu tiesiogiai arba netiesiogiai valdo trečiasis asmuo; g) abu šie asmenys tiesiogiai arba netiesiogiai valdo trečiąjį asmenį; arba h) jie yra vienos šeimos nariai (OL L 343, 2015 12 29, p. 558). Asmenys laikomi vienos šeimos nariais tik tuo atveju, jeigu jie yra susiję šiais giminystės ryšiais: i) vyras ir žmona, ii) tėvai ir vaikai, iii) brolis ir sesuo (tikri ar turintys tik vieną bendrą tėvą ar motiną), iv) seneliai ir anūkai, v) dėdė arba teta ir sūnėnas arba dukterėčia, vi) uošvis arba uošvė ir žentas arba marti, vii) svainis ir svainė. Pagal Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, 5 straipsnio 4 dalį asmuo – fizinis asmuo, juridinis asmuo ir bet kuris asmenų susivienijimas, kuris nėra juridinis asmuo, tačiau pagal Sąjungos arba nacionalinę teisę pripažįstamas galinčiu atlikti teisinius veiksmus (OL L 269, 2013 10 10, p. 1). Tekstas paveikslėlio Apibūdinkite jūsų bendrovės veiklą (gamintojas arba paslaugų centras arba prekiautojas) Kokią pagrindinę žaliavą jūsų bendrovė naudoja tiriamajam produktui gaminti? Ar jūsų bendrovė turi įrangą karšto valcavimo ritiniams (įskaitant Nr. 1) paversti šaltojo valcavimo ritiniais (pvz., gamyklą, sendzimir gamyklą)? Ar jūsų bendrovė turi pakartotinio valcavimo įrangą (naudojamą šaltojo valcavimo ritinių storiui dar labiau sumažinti)? 4. KITA INFORMACIJA Pateikite kitą susijusią informaciją, kurią bendrovė mano esant naudingą Komisijai vykdant bendrovių atranką. Jei jūsų bendrovė yra eksportuojantis gamintojas, ar jūs prašote pakartotinai vertinti jūsų normaliąją vertę? 5. PATVIRTINIMAS Pateikdama nurodytą informaciją bendrovė sutinka, kad gali būti atrenkama. Jei bendrovė bus atrinkta, ji turės užpildyti klausimyną ir leisti apsilankyti jos patalpose, kad būtų patikrinti jos atsakymai. Jeigu bendrovė nurodys nesutinkanti, kad gali būti atrenkama, tai bus laikoma atsisakymu bendradarbiauti atliekant pakartotinį tyrimą. Komisijos išvados dėl nebendradarbiaujančių eksportuotojų ir eksportuojančių gamintojų yra grindžiamos turimais faktais, todėl rezultatas šaliai gali būti mažiau palankus nei bendradarbiavimo atveju. Įgaliotojo pareigūno parašas Įgaliotojo pareigūno vardas, pavardė ir pareigos Data